Kritikus szinten az építőipar - Újabb jelentős drágulást hoz az idei év - Az én pénzem
Újabb jelentős drágulást hoz az idei év
Az ÉVOSZ a tagszervezeteit és az építőipar további jelentősebb szereplőit megkeresve felmérte, hogy 2018-ban milyen változásokat okoztak a piaci körülmények, illetve a cégek milyen várakozásokkal tekintenek az idei évre. Mint megjegyezték: a korábbi néhány év felméréseihez hasonlóan a cégek a tevékenységüket leginkább akadályozó tényezőként ezúttal is a szakemberhiányt emelték ki. Minden válaszadó említett olyan részterületet, ahol nem rendelkezik a megrendelés teljesítéséhez szükséges, megfelelő mennyiségű és minőségű szakemberrel.
Az erőteljesen növekvő ágazat helyzetét a szövetség szerint súlyosbítja, hogy a rendelésállomány a cégek negyedénél elérte a kapacitáskihasználás kritikus szintjét. Ráadásul a várakozások a szerződésállomány további növekedését prognosztizálják. A szűkös kapacitás leginkább a lakásépítő cégeket érinti, hiszen a lakásépítési kedv továbbra is erős. A lakásállomány azonban összességében elöregedett, a felújítások sürgetővé váltak. A lakásfelújításokat – nyomatékosítja a szervezet – a mostani áremelések mellett csak állami beavatkozásokkal lehet ösztönözni.
Az ágazat teljesítményének felfelé ívelésével párhuzamosan a válaszadók túlnyomó része a jövedelmezőség inflációt meghaladó javulásával számol.
A felmérésben kitértek az árak változására is. 2019-ben sem áll meg a drágulás, az építőanyagok, a fuvardíjak és az építőgépek bérleti díjai a várakozások szerint további 10 százalékkal emelkednek, míg az élőmunka, az alvállalkozói díjak 10-15 százalékkal is növekedhetnek. Az emelkedő árak, a megemelkedett bérek – állítja az ÉVOSZ – az újonnan kötött szerződésekben vállalt kivitelezés teljes költségét feljebb fogják tornázni.
A cégek tevékenységük, szerződésvállalásaik teljesítése során előforduló forráshiány kiküszöbölése érdekében elsősorban, folyószámlahitelt, valamint különböző lízingkonstrukciókat vettek és vesznek igénybe. A jövőben a vállalkozók a vissza nem térítendő támogatásokat kívánják még nagyobb arányban kihasználni. Ennek egyik pillére a 2017 novemberében aláírt, a Nemzetgazdasági Minisztérium és az ÉVOSZ között létrejött együttműködési megállapodás, amelynek keretösszege az eredetihez képest jelentősen, több lépcsőben növekedett. Így a 2019-2020 években 6-6 milliárd forint pályázható technológiai korszerűsítésre, hatékonyságnövelésre.
Címkék: lakás, lakásépítés, építőipar, ÉVOSZ, árak